Papersnake/gushiwen huggingface dataset:
秋感 其二
周星诒（清代）

秋残天漠漠，阪旷日萧萧。翅仄鹰盘稳，膘新马猎骁。

野风吹短发，村酒醉长桥。共饮无相识，骚魂唪《大招》。
定风波
曹冠（宋代）

万个琅玕筛日影，两堤杨柳蘸涟漪。鸣鸟一声林愈静。

吟兴。未涟移步已成诗。

旋汲清湘烹建茗，时寻野果劝金卮。况有良朋谈妙理。

适意。此欢莫遣俗人知。
送别陈其年
冒褒（清代）

城角苍凉夜如水，江干北风一千里。故人驾言欲遄征，薄暮呼童具行李。

慷慨握手出城隅，欲别不别歌《骊驹》。酒酣相顾各叹息，仰天熟视西飞乌。

须臾月落孤城堞，茫茫万里江涛叠。挥手河梁归去来，孤帆六幅轻如叶。

吁嗟聚散何太悲，人生自有别离时。去年惜别寒江畔，今年又作送君词。

君归勿复伤迟暮，世人谁爱扬雄赋。铜官山头百草枯，好向霜天猎狐兔。
元会诗五首
宋祁（宋代）

惟新兹首祚，倾祝乃祈年。
光华无辍旦，先后不违天。
贺牍纷陈几，祥图霭奏篇。
南金照庑丽，涂玉截肪鲜。
陈保之访宿
徐照（宋代）

不作王侯客，一身如散仟。
少闻人世事，多欠酒家钱。
省语初如傲，高文旧已传。
去灯烧蜡炬，相对坐茫然。
上湖南孙漕四首
廖行之（宋代）

湘水湘江衮衮流，南连五岭北荆州。
造船行粟无遗算，自叶流根皆运筹。
国计已多刘晏策，民情滋欲寇恂留。
善刀莫起疱丁念，何止恢恢十二牛。
点绛唇 忆外茂仲
项兰贞（明代）

柳眼舒青，宫桃着露烟如织。凭栏目极。无语心凄恻。

风度箫声，栏去空相忆。愁寒食。薄罗初试。杏脸消春色。
太守赵山父命刘秀才写予老丑索赞
杨万里（宋代）

□□如斯兼儿丑，丹青写出十分真。凌烟绘像吾无望，喜在山林老此身。
寄呈留守瞿相公 其一
钱澄之（清代）

稽首虞山拜相公，汉廷勋业许谁同！自擒宗孽人心定，再整危疆将略雄。

屡降白麻趣秉政，终拚黄发老从戎。祗今鹓鹭归仙仗，争念麒麟第一功！
橄榄
苏轼（宋代）

纷纷青子落红盐，正味森森苦且严。
待得微甘回齿颊，已输崖蜜十分甜。
吴孟文水影月香图 其一
凌云翰（元代）

却因清浅见横斜，水是湖湾影是花。赖有吴生能写得，不须重到老逋家。
题画送夏时臣尹龙游
顾清（明代）

红叶西风吹客衣，江边行李立多时。舟师亦解衢人喜，横棹中流歌竹枝。
和益阳赵宰六首 其四
廖行之（宋代）

世治不忘兵，公深爱国情。雄张新汉壁，势压旧吴城。

夜月鸣笳肃，秋风列燧平。农耕浑自适，是处亩从横。
和公实早行二首
卷刚中（宋代）

梦破事行李，窗灯尚半存。
寒更传古县，落月暗孤村。
道远马蹄薄，形劳神观昏。
高眠忆吾里，布被拥朝暾。
和徐思叔谢向大夫惠柑四首
彭龟年（宋代）

满满风霜味正肥，厥包万里逐雕题。
封君莫羡传柑宠，清爽何如楂与梨。
丁巳冬日携儿妾辈归宁五羊黄元卿欧子建邓伯乔李烟客欧嘉可黄逢永相次载酒汎集得三十六韵赋谢
张萱（明代）

家在罗浮下，携来珠海滨。栖栖怜数口，扰扰忽三旬。

蜃气吹风急，潮声搅梦频。波跳船㶁㶁，石出月粼粼。

老树丹为幄，荒郊绿减茵。霜严鸦阵合，天阔雁行匀。

短日翻多事，穷途畏恶宾。如何事薹笠，犹复理冠巾。

拙效从吾好，狂憨任尔嗔。故侯休再问，醉尉莫须瞋。

自是马牛走，羞称草莽臣。友生那可仗，僮仆且相亲。

见帝常因鬼，褰裳不问津。虽非设醴者，幸有馈浆邻。

野老从争席，衰容耻抗尘。悠悠萍梗日，凛凛雪霜辰。

所遇浑非故，相知不用新。痴儿跳作虎，小妇首为螓。

酌酒日与饮，裁纨夜对纫。因思双凤侣，欲汎五湖春。

北道谁供屦，东家窃效矉。游囊已羞涩，归计尚邅迍。

客散堪罗雀，书成欲泣麟。物情能自谙，宾戏不须申。

眷恋青云器，徘徊绿水濒。过从勤剥啄，晤对辄周谆。

解带话畴昔，停镳问隐沦。言寻黄发老，不负素心人。

得句真无敌，论文别有神。鹏抟何日运，龙性不须驯。

努力千秋业，加餐七尺身。形骸原肮脏，杯炙莫悲辛。

道在用宜拙，交穷老更真。所嗟皆哲匠，何以共萧晨。

聚散不足问，寒暄难具陈。知惟希乃贵，此语请书绅。
寄刘圣可杨如晦贾习之三首 其三
吕颐浩（唐代）

北山逋客今何在，西塞从军各未归。欲访草堂寻旧隐，恐教猿鹤谩依依。
长蛇篇
卢若腾（明代）

闻道海东之蛇百寻长，阿谁曾向蛇身量；蛇身伏藏不可见，来时但觉勃窣腥风飏。

人马不能盈其吻，牛车安足碍其肮！铠甲剑矛诸铜铁，嚼之縻碎似兔獐。

遥传此语疑虚诞，取證前事亦寻常；君不见巴蛇瘗骨成邱冈，岳阳羿迹未销亡。

当时洞庭已有此异物，况于万古闭塞之夷荒；夷荒久作长蛇窟，技非神羿孰能伤。

天地不绝此种类，人来争之犯不祥；往往活葬长蛇腹，何不翩然还故乡！
霅城重会修蘋州
释文珦（宋代）

江湖身不定，十载别年兄。
忽尔重逢面，翻疑是隔生。
湿云行有路，细雨落无声。
惆怅还分手，扁舟出郡城。
暑中偶怀江上舟行 其三
黄裳（宋代）

乐缘仁智两相宜，好是斜阳未可归。倒影沉沉长自在，谩怀今古叹人非。
哭中彝兄三首 其一
汪炎昶（宋代）

涉世才知命，菱花鬓尚青。天如憎善类，君又促馀龄。

病以忧虞积，和因学力形。奚从觇慎密，闾里涕交零。
鹧鸪天
申国章（宋代）

十载分符衣绣衣。裳阴处处浙东西。政成已可书银笔，词鹿仍堪付雪儿。

春未半，日方迟。御沟金袅柳如丝。凤池留得梅花住，欲与先生荐寿卮。
三昧诸颂
释印肃（宋代）

独脚老虎，暗时暗杀人。
不识是眼睛，与君地著力，
溪云罩古城。
蒙古土风杂咏十二首 其二 荒田
弘历（清代）

本是射生游牧地，即今渐亦重农田。耨耘未识各勤力，丰歉惟农总赖天。

出逐草泉长夏里，归临铚艾九秋前。耕而卤莽报卤莽，塞穑观馀始信然。
盆池
曾巩（宋代）

环环清泚旱犹深，炳炳芙蓉近可寻。
苍壁巧藏天影入，翠奁微带藓良侵。
能供水石三秋兴，不负江湖万里心。
照影独怜身老去，日添华发已盈簪。
臧夫人挽诗二首
王洋（宋代）

奕世流芳远，传家庆有馀。
簪荆苹荐洁，曳练宝妆疏。
载德光门阀，成名振时闾，
如何裁半日，一旐向輀车。
题陈希夷睡图
胡仲弓（宋代）

形睡神非睡，心閒身亦閒。
是非都不管，高卧华州山。
咏苕霅
释文珦（宋代）

苕霅水烟乡，溪风六月凉。
家家有船步，日日听鱼根。
柳树垂阴密，蘋花入梦香。
山入心亦爱，时到咏沧浪。
长亭怨慢 秋柳
沈芳（清代）

断魂处，冷烟疏雨。远岸斜桥，乱垂残缕。漫说风流，可怜不是旧张绪。

春前曾记，向镜里、描眉妩。换了好繁华，更瘦减、腰支难舞。

秋暮。剩残蝉留恋，叶底抱吟凄楚。莺梭燕剪，恨抛却、青青都去。

最怕听、唱彻阳关，又勾起、离愁如许。过几点芦花，休认长条飞絮。
和昭默堂五首 其一
释德洪（宋代）

相见自完全，分明透语言。衲僧犹听莹，入户不知门。
晨鸡
刘兼（唐代）

朱冠金距綵毛身，昧爽高声已报晨。作瑞莫惭先贡楚，擅场须信独推秦。

淮南也伴升仙犬，函谷曾容借晓人。此日卑栖随饮啄，宰君驱我亦相驯。
次韵王省干 其一
陈造（宋代）

南橘合嘉颂，为枳缘踰淮。黄浊转眼涸，一昨瀰两涯。

志士抱根柢，千古容兴怀。后生事虫篆，蚁穴鏖檀槐。
奉和袭美抱疾杜门见寄次韵
陆龟蒙（唐代）

虽失春城醉上期，下帷裁遍未裁诗。
因吟郢岸百亩蕙，欲采商崖三秀芝。
栖野鹤笼宽使织，施山僧饭别教炊。
但医沈约重瞳健，不怕江花不满枝。
汤义仍过余适余命工栉发欲起义仍亟止余对谈竟栉因相顾大笑曰竹林风致何必晋人俄余鼓枻南归兴会相思辄有此寄
胡应麟（明代）

散发逢君易水头，红尘紫陌并追游。狂呼楚客青丝骑，醉拥吴姬白玉楼。

三馆地堪容执戟，五湖天欲问归舟。江声月色能相望，九月鸿书到敝裘。
过淮
陈渊（宋代）

天高秋月凉，风定秋水清。扁舟淮海间，爱此一叶轻。

微生久羁旅，艰险已饱更。经今几往来，始见波浪平。

篙师且停棹，莫遣鱼龙惊。吾行欲安之，要待东方明。
瑞鹧鸪（春日南园）
程垓（宋代）

门前杨柳绿成阴。翠坞笼香径自深。迟日暖熏芳草眼，好风轻撼落花心。

无多春恨莺难语，最晚朝眠蝶易寻。惟有狂醒不相贷，酿成憔悴到如今。
依韵奉和判府司徒侍中赏西禅院牡丹之什
强至（宋代）

花蒙一顾重长安，从此时人洗眼看。
留艳徘徊供燕席，飞香迤逦上貂冠。
露苞含晓宜三嗅，风朵摇春似七盘。
便好移归东阁种，免教来岁隔栏干。
寓言九首008
王安石（宋代）

游鲸厌海浊，出戏清江湄。
风涛助翻腾，网罟不敢窥。
失身洲渚间，蝼蚁乘其机。
物大苦易穷，一穷无所归。
和州送钱侍御自宣州幕拜官便于华州觐省
刘禹锡（唐代）

五彩绣衣裳，当年正相称。春风旧关路，归去真多兴。

兰陔行可采，莲府犹回瞪。杨家绀幰迎，谢守瑶华赠。

御街草泛滟，台柏烟含凝。曾是平生游，无因理归乘。
小院
孙惟信（宋代）

小院无人竹簟铺，昼眠难稳客心孤。
窗前嫌怕惊残梦，自掷青梅打鹧鸪。
田舍杂兴怀长兄四首
廖行之（宋代）

少休廛市喧嚣耳，来听田农应和歌。
畟畟耕畴皆帝力，欣欣时物自天和。
山云亭午半未敛，溪雨黄昏清更多。
但得长年饱禾稻，也胜官里厌风波。
雪中见枯树似梅二首 其二
李梦阳（明代）

可向繁枝问假真，纷纷过眼即飘尘。东风一夜高楼篴，乱落江梅谁柰春。
偈颂一百三十六首 其七十九
释惟一（宋代）

雅爱中秋月，多情似故人。在天何皎皎，照我更频频。

圆影随流水，清光绝点尘。孤高攀不及，觌面最相亲。
读天台侍郎黄公神道碑
高斯得（宋代）

昔纂宁宗纪，名臣叹寂寥。
钜奸方枋国，多士谩盈朝。
快读黄公传，如闻舜代韶。
尽言醒众聩，独立耸清标。
辨枉全张猛，持身简竖刁。
要途方凛凛，归梦已摇摇。
疏广还家勇，羲之入海遥。
寒花矜晚节，老桧傲霜朝。
迁史虽犹缺，邕碑亦孔昭。
咨予无健笔，魂去若为招。
超宗见示忆家山橼树诗次韵二首 其一
黄淳耀（明代）

维南有珍木，想像一林霜。日映金膏重，风吹荈叶香。

丹青图不到，栏槛护多方。携取双柑比，应输气味良。
偈颂七十六首
释师范（宋代）

昨日九月九，过了重阳节。
今日忆重阳，陞堂何可说。
拟欲问黄花，黄花虽有在东篱。
拟欲问白醪，白醪虽有非我知。
不如一时放下衲被幪头，从教门外飕飕，
雨飕飕，幽州江品，
采石渡头，三三两两钓渔舟。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其九
蒲宗孟（宋代）

宗邑祅灾并，无如旧岁多。凶霖浸宫阙，涌水注江河。

鬼盛天为疫，阴强雪荐瘥。知君忧国甚，搔首只吟哦。
鹧鸪天
朱淑真（宋代）

独倚阑干昼日长。纷纷蜂蝶斗轻狂。一天飞絮东风恶，满路桃花春水香。
当此际，意偏长。萋萋芳草傍池塘。千钟尚欲偕春醉，幸有荼蘼与海棠。
哭燕熙七弟
谢蕙（清代）

记曾虏骑来江上，尔正东行我北游。此日追思犹一瞬，当时话别已千秋。

仓箱告匮家全毁，妻子号寒鬼亦愁。欲指君山南向去，那堪烽火阻归舟。
送颜几圣龙学尚书出守泉州二首
杨万里（宋代）

听履星辰北斗寒，三能只隔寸云间。
周家冢宰均四海，汉制尚书本百官。
鵷鹭班齐瞻进步，凤凰池近却飞还。
河图冠出西清上，莫作寻常五马看。
伯宇知府给事宠和子贱与仆域字韵诗格力超绝辄复次韵
李光（宋代）

中原困干戈，衣冠沦异域。忠臣愤切骨，义士血空滴。

平生忧国心，岂以死生易。年来返田庐，门巷无辙迹。

老骥万里心，垂耳卧空枥。素交今几人，十载劳梦役。

宣城拥朱轓，潘子缚禅寂。屹然障颓波，我亦心匪石。
缘识
宋太宗（宋代）

任从寒暑镇常侵，一气韬藏万种心。
堪笑愚痴浇荡甚，却非淳朴不幽深。
晓起
李龏（金朝）

萧城一雨夜迷迷，闻道春流已满溪。漉秃隔墙乌桕树，晓来犹有乱鸦栖。
奉答内兄希叔诗 其二
陆厥（南北朝）

徂落固云是，寂蔑终如斯。杜门清三径，坐槛临曲池。

凫鹄啸俦侣，荷芰如参差。虽无田田叶，及尔泛涟漪。
盘洲杂韵上 有竹轩
洪适（宋代）

前身岂汲直，枉尺天所难。贤哉耐久朋，结盟同岁寒。
次罗应玉凌云台韵
朱升（宋代）

台扁凌云俯碧园，众芳围绕绿阴繁。崇高不数重山艮，坚实疑阴载物坤。

卧看青云行碧落，吟倾绿醑泛清尊。佳名妙句两臻极，总有飘飘逸气存。
次韵李似表县丞出示游西湖古风二首 其一
李纲（宋代）

迂愚与世违，深渺方自屏。萧然岩壑心，不与馀事并。

澄湖武林西，风物非尘境。愿为境中人，此志久已定。

卜居梁溪滨，日汲陆子井。幽梦绕湖山，妙趣神先领。

浮家苕霅间，初不费驰骋。招携得佳友，高咏笑匡鼎。

富贵如浮云，功名真画饼。且尽季鹰杯，更饱卢仝茗。

李侯东南来，胸次涵万顷。作诗纪幽寻，句法言可永。

念子到山中，天地正悽冷。青鞋踏冰霜，共赏谁复肯。

胜游子先之，吾亦行买艇。
关山五首
孔武仲（宋代）

少妇织新丝，人来不下机。
斜阳过茅屋，郎亦采樵归。
柳梢青
陈允平（宋代）

沁月凝霜。精神好处，曾悟花光。带雪煎茶，和冰酿酒，聊润枯肠。

看花小立疏廓。道是雪、如何恁香。几度巡檐，一枝清瘦，疑在蓬窗。
牧牛
戴移孝（清代）

吾道已沧洲，黄冠学牧牛。有书时挂角，作画笑笼头。

短布逢长夜，逃名得上流。一声何处笛，吹尽古今愁。
代刺别孙守公素
郭祥正（宋代）

遏云歌阕酒樽空，离别情怀自古同。卷取西城吟袖月，却飞兰棹过江东。
腊脯
梅尧臣（宋代）

畋猎得封兽，割鲜为腶修。
易甘非爱日，不败任经秋。
可用资宾豆，何妨鄙荐{左月右肃}。
考之新月录，美脆胜庖牛。
题玉井莲图送马力畚之任阌乡
陈浩（清代）

维扬马君志尚古，遥指扶风旧乡土。耸身欲上太华峰，十丈花乡筑书圃。

金精生水出玉泉，香穿九地达九天。天鸡一鸣海波涌，初日正照花光鲜。

仙人倚杖顾之笑，君家去此四百年，此来倘欲寻真源。

傥然即之杳然去，惟见风叶翻田田。君才今世岂易有，初授一官怜白首。

九州星野划雍豫，百里关河接襟肘。侧身西望青芙蓉，略如鱼戏莲叶东。

为君把酒话往事，春风送别毋匆匆。城南杜，赵郡苏，一贤两地称名殊。

后之视今犹视昔，有人更画《苏城图》。我作是歌非数典，莲花妙法无尽转。
送黄竹涧
刘宰（宋代）

湘流不尽恨，楚客赋离骚。世已殊于古，君奚罕所遭。

羁怀便酒圣，野兴挟诗豪。醉里抬诗眼，山空月色高。
和令狐相公谢太原李侍中寄蒲桃
刘禹锡（唐代）

珍果出西域，移根到北方。昔年随汉使，今日寄梁王。

上相芳缄至，行台绮席张。鱼鳞含宿润，马乳带残霜。

染指铅粉腻，满喉甘露香。酝成十日酒，味敌五云浆。

咀嚼停金盏，称嗟响画堂。惭非末至客，不得一枝尝。
赤木山下阅视新堑
齐之鸾（明代）

山灵受堑划龙沙，寡妇孤儿喜有家。
碧草暗斑遗镞血，黄云平覆战场花。
歌风畚锸穿林麓，接衽壶箪憩水涯。
心悦子来延伫久，唐渠秋树乱昏鸦。
碧沼寺
王析（宋代）

精蓝结处足清虚，泉绕庭阶树绕庐。郁密青峦垂薜荔，渟澄碧沼映芙蕖。

客来差喜风尘隔，僧住应知世网疏。为感汤休暮云句，使人烦虑顿然除。
西征回途中二绝
张舜民（宋代）

青铜峡里韦州路，十去从军九不回。
白骨似沙沙似雪，将军休上望乡台。
瓶中梅二绝 其二
虞俦（宋代）

旧样宫黄羞半额，新番绛领衬陪腮。待簪宝髻连云重，且插铜壶借水开。
晚雨
张纲（宋代）

急雨鸣初歇，崇云凝不流。客帆迷息浦，渔火聚烟洲。

委巷藏身拙，残编乱眼愁。功名心已谢，肯负故山幽。
香岩寺值雨
王志翰（清代）

石上云初合，窗前雨乍浮。烟埃收岭外，瀑布挂峰头。

坐听泉声急，行看树色幽。欲归心尚恋，清趣更相留。
至日见梅
舒邦佐（宋代）

插向书窗小小瓶，看来看去眼增明。
花瓶莟子能多少，占却人间无限情。
次韵常之用前人韵赋梅花十绝 其一
许及之（宋代）

老来为圃万缘轻，一见梅花眼倍明。所恨平生无句眼，其如相与有诗情。
立春後作
陆游（宋代）

春不遗穷僻，天如念寂寥。
鸟鸣知节换，池溜觉冰消。
冷饼供新荠，轻裘换故貂。
丰年无疾苦，邻曲递相招。
宿天竺寺
严维（唐代）

方外主人名道林，怕将水月净身心。

居然对我说无我，寂历山深将夜深。
凤岫春雨
卓梦采（清代）

高冈肖凤独巍然，景色偏宜春雨天。云暗丹岩迷翠黛，风翻绿叶带轻烟。

鸟吟前谷初晴树，松入寒潭落乳泉。布谷催人耕未了，乱风声度渭桥边。
赠韩时斋
吴惟信（宋代）

道向时中悟，高斋直寄名。句清人不到，心死自无营。

帘捲秋花影，墙翻雨箨声。慈湖碑字古，历历见平生。
敬和九锁步虚词
赵汝湜（宋代）

灵根郁三素，一气同氤氲。冉冉霄上游，永离嚣尘熏。

空体含五华，霞贯泥丸君。镮刚尔何神，摄身混祥云。
池上怀王卿
韦应物（唐代）

幽居捐世事，佳雨散园芳。入门霭已绿，水禽鸣春塘。

重云始成霭，忽霁尚残阳。轻舟因风泛，郡阁望苍苍。

私燕阻外好，临欢一停觞。兹游无时尽，旭日愿相将。
过发冠女仙庙
李裕（元代）

天上香云拥碧鬟，山中大药驻红颜。千年仙去空尘土，半夜月明闻佩环。

芳草不知前度绿，古苔浑似旧袍斑。自怜轩冕驰驱者，目送浮云不得閒。
并州道中
王操（宋代）

从军无住计，近腊塞门行。
风劈面疑裂，冻粘髭有声。
太阳过午暗，暮雪照人明。
马上闻吹角，依依认汉城。
郑昂用岑参太白胡僧歌韵作楞伽室老人歌寄杲老
吕本中（宋代）

楞伽室中绝皂白，去天何止三百尺。只今更住最高峰，斋无木鱼粥无钟。

已将虎兕等蝼蚁，更许蛙蚓同蛟龙。闻道说禅通一线，为尔不识楞伽面。

一生强项我所知，气压霜皮四十围。世人未辨此真伪，敢向楞伽论是非。

诸公固是旧所适，郑髯从之新有得。欲将此意向楞伽，但道鹄乌同一色。
甲寅守岁
陈绍文（明代）

斜雨暮霏霏，孤城西月微。花应先暖动，燕似逼冬归。

北土多戎马，南山空蕨薇。草玄犹未就，垂老掩双扉。
赵州勘婆
释慧方（宋代）

两重问答绝聱讹，赵老于中却勘婆。若不全身探虎穴，安能彻底验仙陀。
至后早赴馆二首 其一
张耒（宋代）

红蜡妆梅冷未黏，柳条偷暖作纤纤。高楼残白谁家雪，尽日天寒不捲帘。
秋日西湖 其五
释道潜（宋代）

欲跨高楼旷远情，无端秋雨苦冥冥。峥嵘日脚漏云处，瞥见遥山一抹青。
次李雪林苕溪寄来韵二首
赵希路（宋代）

风梧声里万家秋，一片吟心不著愁。
夜半酒醒银烛冷，月移凉梦过西楼。
句
徐似道（宋代）

晓梵鱼出听，夜禅石点头。
送阮深甫尉桂东两首
洪咨夔（宋代）

一静镇百纷，一恕生百顺。
所居欲官大，此道贵坐进。
涂平鞭影疾，风壮帆力迅。
皋兰拾秋芳，好寄南来信。
【双调】寿阳曲　厌纷
李爱山（唐代）

离京邑，出凤城，山林中隐名埋姓。乱纷纷世事不欲听，倒大来耳根清净。　怀古
项羽争雄霸，刘邦起战伐，白夺成四百年汉朝天下。世衰也汉家属了晋家，
则落的渔樵人一场闲话。　饮兴
玉滚殷勤劝，金杯莫断绝，拼了玉山低趄。弹者舞者唱者，直吃到杨柳岸晓
风残月。　风情
半拥凌波被，微惚金缕衣，金翘乱堆著云髻。托香腮醉眠在锦帐里，娇滴
滴海棠春睡。
天仙子·别酒醺醺容易醉
刘过（宋代）

别酒醺醺容易醉。回过头来三十里。马儿只管去如飞，牵一会。坐一会。断送杀人山共水。

是则青衫终可喜。不道恩情拚得未。雪迷村店酒旗斜。去也是。住也是。住也是。烦恼自家烦恼你。
【南吕】金字经_絮飞飘白雪
马致远（元代）

絮飞飘白雪，鲊香荷叶风，且向江头作钓翁。穷，男儿未济中，风波梦，一场幻化中。
担头担明月，斧磨石上苔，且做樵夫隐去来。柴，买臣安在哉？空岩外，老了栋梁材。
夜来西风里，九天鵰鄂飞，困煞中原一布衣。悲，故人知未知？登楼意，恨无上天梯。
送程公辟得谢归姑苏
王安石（宋代）

东归行路叹贤哉，碧落新除宠上才。
白傅林塘传画去，吴王花上入诗来。
唱酬自有微之在，谈笑应容逸少陪。
除此两翁相见外，不知三径为谁开。
登马陵
鲁一同（清代）

马陵一小山，远势有千里。横略大东来，下饮昆仑水。

三月山气大，青天镜无滓。擂鼓拜玉皇，阊阖焕丹紫。

百神俨冠佩，群龙翊阶戺。上陈霸王略，下诉斯民否。

昏昏楚汉来，红尘闹白蚁。呜呼粪土臣，清泪泻如驶。

古井塞海眠，修鳞蜕精髓。万事合变化，浑沌何年死。

道人骨皮乾，微茫记甲子。苦说唐年树，安知今谁是。

登高迫暮景，乾坤有高视。不从赤松游，腥膻徒为尔。
连日暖甚 其三
韩淲（宋代）

只觉寒来暑往，何知阴长阳消。胶胶庄生扰扰，申申孔氏夭夭。
次韵道卿县楼观雨之集
周紫芝（宋代）

楼下江声杂雨声，断云初掩断霞明。吹残恶热凉生面，泻作奔流绿绕城。

扰扰惊禽栖不定，娟娟缺月坐来生。遥知举白酬丰岁，醉里凭栏句又成。
送周竹友红椒
萧立之（宋代）

交枝积翠铓钻镞，薰风一根万仓粟。炎云蒸作丹砂红，黑瞳欲仓秋玲珑。

楚人论香不论味，风流仅足侪兰蕙。长秋宫壁垩未墁，一粒蠙珠未为贵。

野人摘赠持满筐，吐霞喷雾回晶光。我生食藉岂识此，藜羹糁苋填饥肠。

练囊离□撑欲破，益味养神公所课。他年填用调羹手，请佐盐梅供五和。
对菊
黄庚（元代）

春花能得几时红，万树繁华转眼空。
黄菊虽黄偏耐久，西风雅淡似东风。
九江赠冯地官
邵宝（明代）

东曹故人东道主，今雨相逢如旧雨。江边新阁速我登，坐阅千帆集烟渚。

百年榷政如江风，倏平忽险胡能同。平涵云日浴凫鹭，险鼓雷雨腾蛟龙。

我行观风四经此，野有歌谣民有史。燕南楚北天茫茫，青眼高歌对吾子。
刘阮洞
吴师正（宋代）

天台春煖兰若馨，海榴喷血黄鸟鸣。风晴雨霁洞天晓，画屏有路游人行。

刘郎阮郎剡溪客，结伴穷幽绝人迹。洞口遥闻漱玉声，时有飘英点溪碧。

扪萝涉水前攀缘，瞥见胜景层峦巅。夭桃瑶草蔓深谷，飞楼杰阁凌青烟。

潭上金桥跨龙背，绰约双鸾饮潭水。初疑帝子别潇湘，珠佩珊珊移玉趾。

环姿玮态踌躇久，熟视人间未尝有。罗幕深沈邀客留，胡麻为饭椒浆酒。

问郎于此何当还，壶中景迥非尘寰。客惊遽返觅闾里，子孙虽在皆重玄。

年华瞬息嗟浮世，往事分明如梦寐。相与回寻旧路非，乱山稠叠烟云蔽。

我来蹑屐观遗踪，松阴坐久曾不逢。野僧相引下山宿，落霞斜日林梢红。
题普贤寺
张祜（唐代）

何人知寺路，松竹暗春山。潭黑龙应在，巢空鹤未还。

经年来客倦，半日与僧闲。更共尝新茗，闻钟笑语间。
次张守韵四首 其四
刘子翚（宋代）

泣怀三献玉，廉拒四知金。势利焚和猛，诗书汲古深。

贵无长得意，闲有自由心。岣嵝丹砂在，盟寒傥可寻。
南乡舟中偶成
杜范（宋代）

日斜远浦閟朱光，烟抹前山湿翠妆。
自有著身丘壑分，故应遣翠水云乡。
便於世上夸钟鼎，何似田间饱稻粱。
手把黄花相问讯，秋风不改旧时香。
南园十三首
李贺（唐代）

花枝草蔓眼中开，小白长红越女腮。
可怜日暮嫣香落，嫁与春风不用媒。(其一)

宫北田塍晓气酣，黄桑饮露窣宫帘。
长腰健妇偷攀折，将喂吴王八茧蚕。(其二)

竹里缲丝挑网车，青蝉独噪日光斜。
桃胶迎夏香琥珀，自课越佣能种瓜。(其三)

三十未有二十余，白日长饥小甲蔬。
桥头长老相哀念，因遗戎韬一卷书。(其四)

男儿何不带吴钩，收取关山五十州。
请君暂上凌烟阁，若个书生万户侯？(其五)

寻章摘句老雕虫，晓月当帘挂玉弓。
不见年年辽海上，文章何处哭秋风？(其六)

长卿牢落悲空舍，曼倩诙谐取自容。
见买若耶溪水剑，明朝归去事猿公。(其七)

春水初生乳燕飞，黄蜂小尾扑花归。
窗含远色通书幌，鱼拥香钩近石矶。(其八)

泉沙软卧鸳鸯暖，曲岸回篙舴艋迟。
泻酒木栏椒叶盖，病容扶起种菱丝。(其九)

边让今朝忆蔡邕，无心裁曲卧春风。
舍南有竹堪书字，老去溪头作钓翁。(其十)

长峦谷口倚嵇家，白昼千峰老翠华。
自履藤鞋收石蜜，手牵苔絮长莼花。(其十一)

松溪黑水新龙卵，桂洞生硝旧马牙。
谁遣虞卿裁道帔，轻绡一匹染朝霞。(其十二)

小树开朝径，长茸湿夜烟。
柳花惊雪浦，麦雨涨溪田。
古刹疏钟度，遥岚破月悬。
沙头敲石火，烧竹照渔船。(其十三)
春日湖上五首
释斯植（宋代）

晓山漠漠尽烟霏，四面楼台白鸟稀。
芳草年年湖上路，柳花风送钓船归。
和敬亭与西宾上人倚水阁看雨
敦敏（清代）

小阁风萧飕，黑云飞苍莽。野水下沟塍，遥与平桥长。

蓑笠满汀洲，欸乃渔村巷。石坝束飞泉，倒海翻波响。

君真卧云人，窗推烟云上。眠底雨势低，望里诗襟敞。

嗟余静闭门，竹翠上书幌。
黄鹂绕碧树（双调春情）
周邦彦（宋代）

双阙笼嘉气，寒威日晚，岁华将暮。小院闲庭，对寒梅照雪，淡烟凝素。忍当迅景，动无限、伤春情绪。犹赖是、上苑风光渐好，芳容将煦。

草荚兰芽渐吐。且寻芳、更休思虑。这浮世、甚驱驰利禄，奔竞尘土。纵有魏珠照乘，未买得流年住。争如盛饮流霞，醉偎琼树。
酬答王仲仪龙图
孙沔（宋代）

海东霜隼品仍多，万里秋天数刻过。
狡兔积年安茂草，弋人终日望沧波。
青鵁独击归林麓，皁颊群飞入纲罗。
为谢文登贤太守，求方逐恶意如何。
挽汤丞相三首
吴芾（宋代）

游刃有余地，孤忠不愧天。
两朝资弼亮，四海赖陶甄。
身后浮言汹，生前素履全。
他时公论定，史笔看流传。
送德之提刑郎中赴广西
王安国（宋代）

天扶开宝至熙宁，和气薰蒸瘴疠停。五管闾阎如按堵，六朝仁圣喜祥刑。

欲推恩泽求肤使，果见谋猷简大庭。嗟我白头甘抱椠，看君归日上青冥。
晨起
陆游（宋代）

戒婢篝衣彻扊扅，呼儿涤砚作隃麋。
须臾开卷东窗下，即是先生无病时。
偶作 其二
袁机（清代）

难逢千日酒，且煮六班茶。怕引游蜂至，不栽香色花。
芙蓉盛开，戏简子文、克信
杨万里（宋代）

芙蓉得雨一齐开，开尽秋花客不来。
到得客来花已老，晚妆犹可两三杯。
钱江阴挽词
楼钥（宋代）

庾岭梅花暖，贤侯惠爱深。
精神虽满腹，抚字亦劳心。
九转竟难遇，二毛何遽侵。
伤哉东逝水，无复大江阴。
山居杂颂七首 其二
饶节（宋代）

石楠子熟雪微乾，曾向人家画里看。觌面似君君未领，问君何处有遮栏。
久雨二首
刘克庄（宋代）

登高四望积云深，失了金乌底处寻。
未可沤麻需潦退，临当晒麦辄天阴。
宝开元画忧岚湿，惜善和书怕蠹侵。
只道闲人无击累，岂知亦有事关心。
广琴操十首 其四 越裳操
朱右（元代）

天之聪兮，瞆瞆其音。天之明兮，窅窅其深。天之仁兮，实临下民。

文王在上兮，于穆不已。浩浩其天兮，时旸时雨。越裳来臣兮，万物斯睹。
塞上即目俚言十首 其三
缪烜（清代）

杏花枝接榆，花簇如郁李。佳名榆叶梅，簪满村中姊。
次韵安止春词十首 其八
郭祥正（宋代）

数行徙倚迎风柳，几树参差照水花。最惜去年梁上燕，会随春色到贫家。
阴山女歌
晁说之（宋代）

阴山女汉服，初裁泪如雨。
自看颜色宜汉装，琵琶岂复传胡谱。
赤车使者传琵琶，翩然雌凤随凰去。
岂不怜此女儿心，父母生身远有祖。
平生父母九原恨，得幸一朝收拾取。
使者高义重咨嗟，衣裳盟会其敢许。
汉装汉曲阴山坟，七十年来愁暮云。
即今山川还汉家，泉下女儿闻不闻。
谁将一樽内库酒，招此芳魂亦何有。
崔卢旧族自豪英，顾此女儿惭色否。
巍巍之功惟陛下，万岁百男固宗社。
赫赫雷电暂出车，陶陶韶濩咏归马。
墨庄侍读如尚在，应有好辞献寿斝。
夏日登慈恩寺
刘沧（唐代）

金界时来一访僧，天香飘翠琐窗凝。碧池静照寒松影，

清昼深悬古殿灯。晚景风蝉催节候，高空云鸟度轩层。

尘机消尽话玄理，暮磬出林疏韵澄。
杂咏七言十首
刘克庄（宋代）

老怜几个小孙儿，不减添丁与阿宜。
渐有墨鸦扫窗兴，绝胜竹马走廊嬉。
助甫宦楚久不得书赋此为寄
王世贞（明代）

高枕沧江岁屡移，渚宫旌节未应迟。虚劳白雁三湘转，依旧青应九处疑。

老去交游随态失，怪来辞赋畏穷知。吴门岂少耕桑侣，为忆燕台握手时。
登巾子山有怀旧游
王道（宋代）

路转岧峣瞰古城，阑干曲处眼偏明。岚光不与江流断，凉意还偏竹外生。

好事樽罍初不减，旧题岁月已堪惊。会须更待天边月，醉看浮图波面横。
铁笛倦长吹
释斯植（宋代）

铁笛倦长吹，虚空剑寒倚。
俯仰阴晴天，泰山不可视。
荡浆归白云，回省沧波里。
人生无百年，世事已如此。
既与荣辱同，兴废乃相惟。
春风从何来，纷纷竞桃李。
至士本无心，误为诗所使。
纵步夕照间，养性在芳芷。
天涯一夜杜鹃愁，万里行人度湘水。
重阳不见菊二绝
范成大（宋代）

冷蕊萧疏蝶懒飞，商量何日是花时。
重阳过后开无害，只恐先生不赋诗。
杨柳枝
薛师石（宋代）

唯有高枝高莫攀，不堪攀处只堪看。
怪得楼头画眉妇，春朝长自凭阑干。
次韵康侍郎咏雪
林季仲（宋代）

天公昨夜醉如泥，擘碎浮云散漫飞。
谢女饶他歌柳絮，曹人堪笑比麻衣。
平铺宝贝知何限，豫表丰禅不待祈。
最是松林难画处，晚晴犹吐玉霏霏。
赠卢嵩
韦应物（唐代）

百川注东海，东海无虚盈。泥滓不能浊，澄波非益清。

恬然自安不，日照万里晴。云物不隐象，三山共分明。

奈何疾风怒，忽若砥柱倾。海水虽无心，洪涛亦相惊。

怒号在倏忽，谁识变化情。
答殿卿九日见怀 其二
李攀龙（明代）

白发萧萧映酒垂，他乡秋色更堪悲。不知此日登高处，折得茱萸插向谁。
闻进士贩茶
梅尧臣（宋代）

山园茶盛四五月，江南窃贩如豺狼。
顽凶少壮冒岭险，夜行作队如刀枪。
浮浪书生亦贪利，史笥经箱为盗囊。
津头吏卒虽捕获，官司直惜儒衣裳。
却来城中谈孔孟，言语便欲非尧汤。
三日夏雨刺昏垫，五日炎热讥旱伤。
百端得钱事酒卮，屋里饿妇无糇粮。
一身沟壑乃自取，将相贤科何尔当。
题赵大年奉议小景
张舜民（宋代）

渭曲山阴到者稀，浮休一见便开眉。
客来不必多嗟赏，自古词人是画师。
何处难忘酒二首 其二
曹家达（清代）

何处难忘酒，春宵正月华。抉云书柿叶，和露写梅花。

梦去常如醉，诗清不为茶。相挨经百日，庭院长虾蟆。
菩萨蛮·渚莲红乱风翻雨
张孝祥（宋代）

渚莲红乱风翻雨。雨翻风乱红莲渚。深处宿幽禽。禽幽宿处深。
淡妆秋水鉴。鉴水秋妆淡。明月思人情。情人思月明。
罢徐州，往南京，马上走笔寄子由五首
苏轼（宋代）

古汴从西来，迎我向南京。
东流入淮泗，送我东南行。
暂别复还入，依然有余情。
春雨涨微波，一夜到彭城。
过我黄楼下，朱栏照飞＊。
可怜洪上石，谁听月中声。
点绛唇·西蜀咽喉
蒲道源（元代）

西蜀咽喉，钩连阁道苍崖斗。□皇天授。故国□江口。往事浮云，依旧梁山秀。时延首。淡烟疏柳。欲画无奇手。
郑惠叔阁学守建宁三首
袁说友（宋代）

天生栋梁姿，本作栋梁用。
岂其天下望，可使觖万众。
乾坤欲开泰，数定不可霿。
我公胸中秋，万宝一未种。
士其少须之，要以他日重。
赤壁怀古
于成龙（清代）

赤壁临江渚，黄泥锁暮云。至今传二赋，不复说三分。

名士惟诸葛，英雄独使君。今朝怀古地，把酒对斜曛。
题济胜七物·四笔囊
陈造（宋代）

毛锥老去未轻投，革带罗囊特命收。
准拟西胡持酒处，偕翁濡首破诗愁。
春歌
郑思肖（宋代）

去年秋日作秋歌，今年春日奈春何。往春叠叠叠万古，来春冥冥春更多。

青皇旌旆开天衢，三八二十四头苍龙车。大开东方宫殿坐，八荒之内交相贺。

红紫茸茸烂如缬，回首柳花扑晴雪。造物弄人祗片时，弄死世人人不知。

我心清泠湛无边，流光澒洞先天先。前身本在未铸日月前，黄面瞿昙，长耳老聃，乃吾无量劫后之孙。

后身复现搦碎虚空后，当知所南先生为无量劫前之祖。

人生精魄假合舞幻妄，纷如气丸跳尘土。偶然而来托为形，飘然而去若无主。

今日之今，霍霍诩诩。少焉瞩之，已化为古。胡为堕影黄泗浦，独坐翛然看春雨。

山苍苍，水茫茫，百岁劫劫太极长。我来濯形白云乡，大笑世上生颠狂。

醉笔作歌字不讹，宛然苍蛟老蜃势相拿。
杰侄所居之前旧无竹二月中忽出筀笋一根特立可爱为赋长句
钱时（宋代）

旧闻四月筀，不闻二月萌。箨龙忽当门，头角何峥嵘。

朅来此地荒秽耳，远隔长林不相倚。群稚犹埋粪壤中，挺然剑拔参天起。

人云瑞应非偶然，妙不可诘那可言。孰前孰后孰为瑞，孰识此根天地先。

祇今孤秀骇众目，半脱锦绷耸新绿。善守勿令风雨摧，他年满地皆修竹。
雨中集水月
范成大（宋代）

献之今年不堪暑，天亦相怜病良苦。
明便中秋法合凉，夜半行云晓行雨。
蕲州竹簟清如冰，饥蚊倔强犹鸣声。
下床蚤喜衣裳健，出门更觉山川明。
曳屐扶藜寻水月，不惜垂垂巾角折。
竹闲松下已凄然，却要芳樽生暖热。
南山十咏 其一 鸣弦峰
刘仲堪（宋代）

奇峰枕高岸，回合藏云烟。直上数百仞，倒影浮清涟。

民传舜南狩，向此鸣朱弦。至今万籁寂，雅韵犹泠然。
滁州希真堂并蒂菊
梅执礼（宋代）

前辈风流扫地空，秋香无复伍春红。旋培数本当幽砌，忽作双英满翠丛。

可但断金私雨露，故应连璧傲霜风。得来称瑞毋轻剪，留此甘棠寿醉翁。
秋兴（二首）
王冕（元代）

万里山河一局棋，旷怀真感独伤悲。
石麟夜雨生新恨，铜雀春风属旧时。
雪卷流沙驮信远，天沉辽海鹤书迟。
五陵年少俱零落，回首故园空梦思。¤
戏赠酒榼
陆游（宋代）

老去卧湖海，白发朝朝新。
赖有小道士，时来中圣人。
形模虽简古，风味绝清真。
何当秋雨夕，倾倒见情亲？
月陂闲步
邵雍（宋代）

因随芳草行来远，为爱清波归去迟。
独步独吟仍独坐，初凉天气未寒时。
竹斋二首
王阮（宋代）

清阴翠色满湘山，月下风前极目间。
第一莫污儿女泪，失身嫌作杖头斑。
和提举游上方南禅十韵
吕陶（宋代）

宿约游云谷，晨兴过寺扉。雨声随步急，暑气逐风微。

正午逢晴照，层霄敛夕霏。江涛千里涌，城郭万山围。

清集同挥麈，高谈及转玑。虚凉河朔饮，萧散道家衣。

适意朋簪盛，回头世网非。棋休誇小胜，禅莫问馀机。

对景聊行乐，因吟欲赋归。高人应笑我，白首恋轻肥。
即事赠荆文始段砺如两姊夫
王彦泓（明代）

杯水俄兴滟滪波，锦袍恩分近如何。休嫌张耳朋欢薄，止笑袁耽姊妹多。

花底追游长作队，酒边排调竟传讹。解围安用聊城矢，只倩胡笳一曲歌。
效孟郊体
谢翱（宋代）

越禽惜羽毛，不向恶木栖。
木奴重逾淮，爱尔巢其枝。
巢枝不食实，中有二老棋。
乳子月明中，梦绕东南飞。
寿柏峰
陈普（宋代）

爱道爱宝同缩蜗，福善一点如朝霞。
稽天利欲渺无路，不妨甪里留巅崖。
清虚淡素天所觑，百神万物争拥遮。
七十移桃自玄圃，八十意思犹未花。
含如抱粹不肯露，时对知已抽萌芽。
工亦一人年在第，弱质自愧霜蒹葭。
逢人说项有何见，岂非气味同一家。
啖柏茹芝分一叶，朝夕供兄粥与茶。
一任张良算出去，人生何惜老年华。
初夏三绝呈游子明、王仲显其
范成大（宋代）

送春迎夏未闻雷，日日斜风细雨来。
不是故人能裹饭，柴门虽设为谁开？
送直院楼尚书同年以阁学知婺州二首 其二
许及之（宋代）

隆兴最盛初元榜，当日曾推第一人。出世经纶知几佛，看君意度不无神。

居然勇退非惊俗，行矣追随亦为亲。只恐苦无明月句，经行难作隐侯宾。
水龙吟 同郭振兮泛舟红桥
薛斑（清代）

七年不到红桥重，来放棹，当三伏。微风吹雨，浓云翳日，远天新沐。

碧藕香中，画楼深处，酒旗高矗。望东船西舫，衣光鬓影，帘儿下，人如玉。

时样内家妆束。采香游、陂塘几曲。红牙小驻，丹唇潜转，歌摇金谷。

不管愁人，中年以后，神伤丝竹。笑狂奴、买醉无钱，浪踏遍，平山麓。
过昭君故宅
崔涂（唐代）

以色静胡尘，名还异众嫔。免劳征战力，无愧绮罗身。

骨竟埋青冢，魂应怨画人。不堪逢旧宅，寥落对江滨。
听航船歌十首
方回（元代）

北来南去雁还飞，四十年间万事非。
惟有航船歌不改，夜深老泪欲沾衣。
清舒山馆对雨 其四
弘历（清代）

檐响泉声互酌斟，飒凉顿觉袭衣襟。无端失却西峰色，辽待时晴取次寻。
太尉侍中宋公挽辞三首 其一
韩琦（宋代）

科等魁髦彦，文章压缙绅。大权更将相，优宠极人臣。

还事至一品，享年踰七旬。请看今与昔，谁可望公邻。
磬山若公寄阳羡茶谢答 其二
李锴（清代）

盘曲青林接翠微，流泉每送出坡归。谁知心眼无边际，细雨江南白雁飞。
村居次大田韵三首 其二
顾枢（明代）

荒野无机事，浑如太古初。短衣身织布，粝饭手栽蔬。

黄口群驱犊，庞眉对荷锄。作劳从小惯，筋骨不曾虚。
送贾阁老出汝州
杜甫（唐代）

西掖梧桐树，空留一院阴。艰难归故里，去住损春心。

宫殿青门隔，云山紫逻深。人生五马贵，莫受二毛侵。
论翅
贾似道（宋代）

膏药积不绉，松短阔长同。
金紫须长翅，其余只在中。
永嘉行
薛季宣（宋代）

夷甫清谈平子醉，晋俗浮虚丧节义。

不闲胡虏哭桑林，九伯五侯无一至。洛阳宫中胡马嘶，晋家天子行酒卮。

驱出如羊晋卿士，妇辱面前争敢知。胡儿居坐汉官立，不许纷纭但含泣。

刃加颈上始觉忧，追悔前时又何及。

胡尘坌起昏中土，人死如麻骼如阜。草莱万里无舍烟，毡帐羊裘自来去。

乌旗雾合胡笳咽，无援边城肠断绝。琅琊匹马竟浮江，弃寘存心坚片铁。

天骄一坐昭阳殿，九鼎迁移如转电。禁声不得悲楚囚，白版金陵谩龙变。

数奇督运淳于伯，诛斩无名血流逆。若思不识是何人，却是帅师临祖逖。
幽愤
李希圣（清代）

梦里瞻天尚戴盆，灵氛从不省烦冤。三长已化苌弘血，九死难招宋玉魂。

明月只今怀故国，夕阳何处是中原。沧桑一任供华发，渭水铜槃有泪痕。
碧沼寺
刘大纲（宋代）

地僻人稀到，唐贤句尚存。
观鱼寻曲沼，吊古入名园。
山翠沾夜袂，苔纹印屐痕。
暂陪尊俎乐，箫鼓出丘樊。
夏夜大雨寄怀崔驸马懋仁
谢榛（明代）

邺王城外雨漫漫，旅客惊心夏欲残。平地波涛吞道路，极天云雾失峰峦。

疏灯闪闪沧洲夕，乱苇萧萧白鹭寒。遥想月明吹凤管，倚楼何处望长安。
满江红（都下作）
袁去华（宋代）

社雨衬晴，烟光暖、吴山滴翠。望绛阙、祥云亏蔽，粉垣千雉。万柳低垂春似酒，微风不动天如醉。遍万井、嬉嬉画图中，欢声里。

嗟倦客，道傍李。看人事，槐根蚁。立苍茫俯仰，漫悲身世。靖节依然求县令，元龙老去空豪气。便乘兴、一叶泛沧浪，吾归矣。
十月十八日出都城途中写怀
刘师邵（明代）

驱车出都门，落日临高城。客怀方郁纡，悠悠赴修程。

四顾原野茫，萧萧北风鸣。恋阙首重回，怀人恨难平。

岂无万言书，亦足干圣明。上将补衮衣，下欲请长缨。

君子贵安分，苟禄非所荣。出处会有时，屑屑徒自轻。

扁舟归去来，乡山望中横。濯缨发浩歌，沧浪有馀清。
同林逢吉过小溪寺二首 其二
王居安（宋代）

浓阴阁雨未全收，屈指相将禊事修。不必山阴寻故地，小溪曲水更清幽。
患眼偶述
胡奎（元代）

卧病北窗夕，澹然忘世情。微雨竹间度，萧萧风叶鸣。

隐几不知夜，灯晕若流星。兀坐学枯禅，习静心自清。

因之悟玄□，□□□□□。
挽陈将仕
杜范（宋代）

事到盖棺方始定，言于陋巷乃为公。
试看倾郭盈襟泪，尽是忘餐振廪功。
荣贵但知崇己欲，文章未必济民穷。
如君厚积人谁忌，惟恐君家积未丰。
摊破浣溪沙 代赠仲经所亲
元好问（金朝）

锦瑟花年燕子楼。楚云湘雨等闲休。留在贞元供奉曲，尽风流。约略睡痕妆镜晚，留连香韵琐窗秋。总道竹西歌吹好，去来休。
姑苏台
严光禄（清代）

玉槛铜沟迹已非，画桡犹忆采莲归。梧宫叶落人何处，留得春风燕子飞。
次韵牧翁《二月十二春分日横山晚归作》
柳如是（明代）

年光诗思竞鲜新，忽漫韶华逗晚春。止为花开停十日，已怜腰晚足三旬。

枝枝媚柳含香粉，面面夭桃拂软尘。回首东皇飞辔促，安歌吾欲撰良辰。
金缕曲 其二
杨芳灿（清代）

尺幅传心素。傍南枝、淋漓题遍，相思新句。慷慨短衣随玉帐，不道此行良苦。

看挥洒、尽饶风趣。只我沈吟添别恨，黯销魂、细雨关山路。

佳人远，碧云暮。

飘零总怨前尘误。漫裁诗、嘲桃谑柳，赏心难遇。记否巡檐同索笑，雪北香南俊侣。

空回首、旧游何处。甚日相携官阁畔，对疏花、重把凄凉诉。

展瑶席，酌兰醑。
诸子作病僧诗予以为非有道之病僧光半因请予赋一律
释今无（明代）

蒲团添絮月添寒，窗外花枝不耐看。识断浮沤难觅剑，珠然风火不留盘。

鸡鸣潮上蓬头湿，人寂更阑夜语乾。宝镜果曾偷听得，木蛇空挂碧云端。
次韵为雪湖寿母
谢迁（明代）

碧桃花殷烂锦堆，洞门夹径通榆槐。高堂弄孙饴满颏，寿筵尊俎方规恢。

海鲜嘉味杂鯸鲐，轩墀舞鹤霜毰毸。八荒寿域自天开，背萱日煖根重培。

青云甲第近蓬莱，彩霞屏障时低徊。满堂宾客皆仙才，传书青鸟晨初回。

王母驾自瑶池隈，最后刘阮由天台。南山当户碧崴嵬，作朋三寿非今才。

承颜莱子戏学孩，上堂诈跌还持杯。队舞诸孙纷后陪，献笑或作方朔诙。

繁弦急管喧春雷，宾筵末坐迟我来。鹤南飞曲埙篪偕，不须投辖衔自骀。

为君倒尽先春醅，天瓢愿借添金罍，从今一岁来一回。
扬州慢 癸丑十一月二十七日，贼趋京口，报官军收扬州
蒋春霖（清代）

野幕巢乌，旗门噪鹊，谯楼吹断笳声。过沧桑一霎，又旧日芜城。

笳双雁、归来恨晚，斜阳颓阁，不忍重登。但红桥风雨，梅花开落空营。

劫灰到处，便司空见惯都惊。问障扇遮尘，围棋赌墅，可奈苍生。

月黑流萤何处，西风黯、鬼火星星。更伤心南望，隔江无数峰青。
忆平泉杂咏。忆野花（余未尝春到故园）
李德裕（唐代）

虽游洛阳道，未识故园花。晓忆东谿雪，晴思冠岭霞。

谷深兰色秀，村迥柳阴斜。怅望龙门晚，谁知小隐家。
秋柳
无垢（清代）

弱不禁风素自怜，黄昏细雨断疏烟。楼头指冷谁吹笛，塞上身单欲寄绵。

一任啼乌翻子夜，直须飞雪送穷年。攀枝信堕英雄泪，残照萧条灞水边。
刘德秀县丞凡五和前篇仆亦五次其韵 其三
周紫芝（宋代）

蔚宗草香传，水沈贵盈斤。标置何必高，有德当自薰。

士成稍蕴藉，往往嗔斯文。人生顾安用，浪为此纷纷。

我静偶获趣，君意良复勤。摩娑辨款识，共玩古曹纹。

青烟既司寒，小孤方插云。诗应神所授，句与炉争芬。

悬知我辈事，俗子未必欣。不容芝兰室，杂以蒿艾荤。

政恐千年后，馀臭尚有闻。惟爱青云士，亟拜黄屋恩。

未知谁氏子，肯对香氤氲。
京口遇方尔止
孙枝蔚（明代）

去年赋诗平山下，今年饮酒铁瓮城。湖海飘零成二老，相逢渐觉少弟兄。

君髯虽白气犹壮，楼上吟诗楼下惊。医学旁搜未肯已，六书辨论何其精。

将访故人适闽粤，无钱买舟那得行。我有山田未归去，岁办租税借人耕。

苦吟空满二千首，一字未可示公卿。已愁嫁女复婚男，梦中五岳徒峥嵘。

昨日读君生女诗，香山东野同伤情。有儿失学亦堪虑，古来哀怨何时平。

不如置此且痛饮，春风千树黄鹂鸣。万岁楼边雨初歇，坐对长江如练横。
比收张伯子尚书书报诸公有相招意因赋拙句
虞俦（宋代）

与物初无竞，何人苦见衔。
冯唐虽白首，商皓岂空函。
包鹊新传喜，青蝇渐息谗。
鸳鸿满台阁，只保理归帆。
次韵前人治西园池馆因怀昔日太守蒋堂侍郎二首 其二
赵抃（宋代）

去年春色染波澜，画舸朝游暮可还。今岁屡闻临曲水，隔江惟是仰高山。

翻思贤守经营处，尽属诗翁笑语间。公勿留连当亟召，德音行被对天颜。
阙下言怀上执政
王禹偁（宋代）

谬提文笔侍先皇，谪宦归来遇国丧。
仙驾只留烧药鼎，繐帷犹国谏书囊。
北辰别见天垂象，西内浑疑海变桑。
昨日梓宫陪哭临，泪多唯有老冯唐。
和移居韵答公愚即以送行
汪春源（清代）

芗江刻烛夜阄诗，展诵吟笺月影移。万里关山劳问讯，一灯风雨入书帷。

宦情似水栖身隐，世事如棋冷眼窥。廿载浮家萍泛感，愧无刘尹买山赀。
赠范晔
陆凯（南北朝）

折梅逢驿使，寄与陇头人。
江南无所有，聊寄一枝春。
醉扶归·频去教人讲
吕止庵（元代）

频去教人讲，不去自家忙。若得相思海上方，不道得害这些闲魔障。你笑我眠思梦想，则不打到你头直上。
哭诗六章
王令（宋代）

目虽泪所出，由来心乃源。
白日照我面，意欲乾丸澜。
而不照我心，我泪何由乾。
况在重云遮，使我何自安。
和李伯时韵送行七首
曹勋（宋代）

松乔吹断绿云璈，海迥天空冉冉高。
他日幅巾期汗漫，昆丘同约上风涛。
满庭芳 警世
丘处机（宋代）

百尺危楼，千间峻宇，艳歌出入从容。幻身无赖，何异烛当风。旧日掀天富贵，当时耀、绝代英雄。百年后，都归甚处，一旦尽成空。诸公。闻早悟，抽身退迹，跳出樊笼。念本初一点，牢落无穷。幸遇时平岁稔，偷闲好，消息圆融。忘机处，灵波湛湛，独镇水晶宫。
偈二十七首 其一
释绍隆（宋代）

穷诸玄辩，竭世枢机。百千法门，无量妙义。总在个里，不隔一丝。
得京信二首 其二
顾荣章（明代）

碌碌真余子，闲闲亦可人。苍生谁祷祀，白首竟因循。

广路喧车马，明时起凤麟。老怀何日放，只恐堕淄尘。
寿阳罢郡日有诗十首…不殊今编于后兼纪瑞物。虎不食人
李绅（唐代）

南山白额同驯扰，亦变仁心去杀机。不竞牛甘令买患，

免遭狐假妄凭威。渡河岂适他邦害，据谷终无暴物非。

尔效驺虞护生草，岂徒柔伏在淮淝。
渔家傲
晏殊（宋代）

荷叶荷花相间斗。红娇绿嫩新妆就。昨日小池疏雨后。铺锦绣。妆人过去频回首。

倚遍朱阑凝望久。鸳鸯浴处波文皱。谁唤谢娘斟美酒。萦舞袖。当筵劝我千长寿。
江公著举棋无偶忽败于予有诗戏用其韵
李复（宋代）

忘暑怜楸局，含风爱竹窗。
料兵闻旧怯，筑垒纳新降。
舟渡焚秦水，兵分泣楚江。
君知猿臂将，国誉世无双。
对雪
易祓妻（宋代）

纷纷瑞雪压山河，特出新奇和郢歌。
乐道幽人方闭户，高歌渔父正披蓑。
自嗟老景光阴速，谁使佳时感怆多。
更念鳏居憔卒客，映书无寐奈愁何。
开寿寺壁记
吕午（宋代）

四雇云山满目前，却从此地得牛眠。
问君此计何为早，且住人间五百年。
齐子馀母太夫人王氏挽诗 其二
蔡戡（宋代）

向来小宗伯，日侍太夫人。地占梁溪胜，风流岘首春。

版舆随处乐，綵服逐时新。欻断萱堂梦，居然迹已陈。
陪从祖济南太守泛鹊山湖三首
李白（唐代）

初谓鹊山近，宁知湖水遥？
此行殊访戴，自可缓归桡。

湖阔数千里，湖光摇碧山。
湖西正有月，独送李膺还。

水入北湖去，舟从南浦回。
遥看鹊山转，却似送人来。
夜过斯远听琴
韩淲（宋代）

琴声类筝笛，俗手多一律。伊嚘悦儿女，焦急涴桐漆。

予尝为作评，当是养心术。大弦宽而和，小弦精且密。

制作务高雅，资材在清实。既鼓复以歌，其气可平壹。

昨从东海君，置酒风月室。欢然十指间，挥弄俄顷毕。

洒落冰雪容，辉润金玉质。人品既如许，古乐复在膝。

顾予面生尘，见之颇自失。急归卧南山，十日不敢出。
暑甚呼童取车帱障日色戏咏
李之世（明代）

油碧作车帱，周遭八九尺。向来御霜霰，今以顿高壁。

燕京六月天，骄阳酷了得。炎埃捲白涛，地作龟文坼。

行渴望眢井，无荫可憩息。居人惮种树，蚊虻之所宅。

炎暑尚可那，蚊虻嘴太螫。停午火轮飞，家家匿檐隙。

庭庑下布帘，聊以遮日炙。间有缚高棚，紬箔编丛荻。

余居僦委巷，蜗庐矮且窄。欲作棚箔遮，千钱亦可惜。

猛然思敝帱，堪与骄阳敌。先乃擞埃尘，次以清泉涤。

悬梯上屋牙，施绳垂两纆。展开琉璃幔，恰恰当甔甋。

洞户散郁蒸，兼豁疏棂格。砌除屏诸有，绀绿摇空碧。

回风捲翠旗，似洒蕉窗色。又如行风涛，布帆饱半席。

热恼想顿蠲，兴居随以适。南海蒲葵扇，湘潭斑竹席。

几席虽不良，揩抹净如拭。笔研差不恶，副以奇书籍。

平头持秃帚，扫灭苍蝇迹。倦来枕书卧，兴或弄笔墨。

以此閒功课，颓阳易向夕。纵非羲皇侣，权谢褦襶客。
春寒夜
黄庚（元代）

银烛烧残听漏声，春寒诗思觉凄清。一庭夜色无人管，分付梨花伴月明。
乌夜啼 其三
卢祖皋（宋代）

柳色津头泫绿，桃花渡口啼红。一春又负西湖醉，离恨雨声中。

一袂迢迢西塞，馀寒剪剪东风。谁家拂水飞来燕，惆怅小楼东。
次韵玉岩应诏 其二
李朴（宋代）

掷饵求鱼计亦难，长鲸摇曳海波宽。狂风有待三秋起，健翮须教万里抟。

直以逸民朝圣主，不随计吏上春官。庖刀休用援尸祝，巾笥宁封贡禹冠。
杂诗 其二
罗公升（宋代）

世故如游尘，朝扫暮还有。向平待毕婚，谢事计已后。

耳堪几枕流，口但宜饮酒。门前泰华压，老子一搔首。

秋来四壁寂，草色上户牖。好山喜笑人，客至但摇手。
春色禊辰尽当曲宴各赋十韵诗
陈叔宝（南北朝）

馀春尚芳菲，中园飞桃李。是时乃季月，兹日叶上巳。

既有游伊洛，可以祓溱洧。得性足为娱，高堂聊复拟。

高堂亦有趣，图缋此芳轨。栖遁称式骖，善政日驯雉。

兰桂观往辙，簪裾蹑前趾。啼禽静或喧，花落低还起。

水雾遥混杂，山云远相似。坐客听一言，随吾祛俗鄙。
绿沉谷
许及之（宋代）

黄尘满金谷，山阴尚脩竹。所以盘洲景，未足趣已足。
和君实雨中即事二首 其二
范纯仁（宋代）

熟寝翻知计虑长，閒斋一枕事都忘。自然便是无何境，梦到华胥亦异乡。
紫极宫斋后
李群玉（唐代）

紫府空歌碧落寒，晓星寥亮月光残。

一群白鹤高飞上，唯有松风吹石坛。
留侯庙下作
梅尧臣（宋代）

貌如女子心如铁，五世相韩韩已灭。
家童三百不足使，仓海君初去相结。
秦皇东从博浪过，力士袖椎同决烈。
晓入沙中风正昏，误击副车搜迹绝。
亡命下邳圯上游，老父堕履意未别。
顾谓孺子下取之，心始不平终折节。
舒足既受笑且去，行及里所还可说。
可教後当五日来，三返其期付书阅。
他日则为王者师，果辅高皇号奇杰。
留国存祠汴水傍，逢逢箫鼓赛肥羊。
赤松不见天地长，黄石共葬丘冢荒。
汴水斗减舟不能进因寄彦国舍人
梅尧臣（宋代）

朝落几寸水，暮长几寸沙。
深滩鳌背出，浅浪龙鳞斜。
秋风忽又恶，越舫嗟初阁。
坐想掖垣人，犹如在寥廓。
为能仁长老本端说无学偈
李涛（唐代）

十二时中六不收，了然无一事为头。
禅河既寂无由浪，此岸已离那用舟。
尘世荣枯真幻梦，涅槃生死是浮沤。
要知无学用工处，十二时中六不收。
周大尹祭祀还
李延兴（元代）

使旌秋出凤凰台，吴楚千峰紫翠开。水伯驱潮催舵转，丰霳挟雨逐车回。

琴边白鹤迎仙盖，席上青云照酒杯。好是纪行诗满帙，惊人丽句压琼瑰。
送胡子远著作知汉州分韵得行字
吕祖谦（宋代）

定交不在蚤，意合盖已倾。
胡侯西南来，两载同书檠。
与人徐有西，於世初无营。
虚舟澹容与，未易宠辱惊。
鱼龙同一波，中有千丈清。
道气自深稳，名言常简明。
南宫接东观，天衢势方亨。
梦回得远信，窥檐渚鸿鸣。
开书见连环，归兴浩已盈。
子政方校录，令伯俄陈情。
都门日毂击，杂袭炎凉并。
谁知此麾盖，独为思亲行。
夹道皆叹息，始识真重轻。
古来聚散地，雪野天峥嵘。
别袖不可挽，宿昔洲渚生。
君臣有大义，忠孝相持衡。
勉哉楙明德，清庙须栋甍。
好事近（绍兴辛未病起见梅）
向子諲（宋代）

多病卧江干，过尽春花秋叶。又见横斜疏影，弄阶前明月。

呼儿取酒据胡床，尚喜知时节。宜与老夫情厚，有鬓边残雪。
过宝应县新开湖十首
杨万里（宋代）

两双钓船相对行，钓车自转不须萦。
车停不转船停处，特地萦车手不停。
瀑布湾
黄仲（宋代）

飞来瀑布破青山，遂作寒流水一湾。
民庶只疑投石效，岂知龙卧在其间。
猛虎行
刘宰（宋代）

市有虎，毋妄言。
当关虎士森戈鋋，市上一呼人驾肩。
虎虽猛，那得前。
市有虎，言非妄。
君不见左冯诸邑天下壮。斧斤声断林壑空，
猛虎通衢恣来往。食人肉，
饮人血，沈痛积冤何可说。
凝香堂上紫烟浮，风流太守尤民尤。
一朝令下开信赏，藉皮枕骨弥山丘。
虎已减，人患绝，
夜永犹闻泣幽咽。泰山之侧如可居，
子后夫前甘死别。
南柯子
袁易（元代）

卖药韩康伯，还丹吕洞宾。相逢况有葛天民。笑杀神仙，元只在况尘。

赋就甘州曲，惊回池上人。悟君那得笔如神。割我一川秋色一江云。
次韵酬郑谷郎中
齐己（唐代）

林下高眠起，相招得句时。开门流水入，静话鹭鸶知。

每许题成晚，多嫌雪阻期。西斋坐来久，风竹撼疏篱。
鹧鸪天·西都作
朱敦儒（宋代）

我是清都山水郎，天教分付与疏狂。曾批给雨支风券，累上留云借月章。(券 一作：敕)
诗万首，酒千觞。几曾着眼看侯王？玉楼金阙慵归去，且插梅花醉洛阳。
烛影摇红·拙者平生
刘克庄（宋代）

拙者平生，不曾乞得天孙巧。那回忝卮蜀车来，岂是齐卿小。此回不曾屈了。更休文、腰难运掉。前贤样子，表圣宜休，申公告老。

凉簟安眠，绝胜儤直铃声搅。集中大半是诗词，幸没潮州表。月夕花朝咏啸。叹人间、愁多乐少。蓬莱有路，办个船儿，逆风也到。
六言 其四
章甫（宋代）

一丘一壑粗足，老圃老农可师。鸡唱不踰风雨，蛙鸣何择官私。
入秋游山赋诗略无阙日戏作五字七首识之以野店山桥送马蹄为韵 其一
陆游（宋代）

束发初学诗，妄意薄风雅。中年困忧患，聊欲希屈贾。

宁知竟卤莽，所得才土苴。入海殊未深，珠玑不盈把。

老来似少进，遇兴颇倾泻。犹能起后生，黄河吞钜野。
镜湖西岛言事
朱庆馀（唐代）

慵拙幸便荒僻地，纵闻猿鸟亦何愁。偶因药酒欺梅雨，

却著寒衣过麦秋。岁计有馀添橡实，生涯一半在渔舟。

世人若便无知己，应向此溪成白头。
分水岭
陈宓（宋代）

区域瓯闽此岭存，朝来飞雨暮行云。
方今天下车同轨，一水如何强别分。
和丁御史出郊雩祀夕雨初霁
苏颂（宋代）

雩帝临初孟，涓辰用吉辛。
肄仪惭陋学，司直接名臣。
出从笼街驭，时观避路人。
雨馀鲜野服，云霁变鱼鳞。
觚陛牲匏洁，公卿冕佩辏。
共期严荐享，上副圣心纯。
次韵黄元授见访
王庭圭（宋代）

中兴人物起纷纷，应有奇才合致君。仰视孰为真汉相，夜行何识故将军。

且骑骏马天边路，莫话高楼日暮云。年少功名方入手，勒移休动北山文。
和李巽伯少卿新年忆行在二首 其一
王庭圭（宋代）

解赋新篇忆帝台，行宫楼殿亦巍哉。应曾身作壶中客，记得春从天上来。

雉扇齐开香雾绕，龙墀暖赴晓班催。君王神武多馀暇，綵胜金花似旧裁。
独游玉泉寺　三月三十日。
白居易（唐代）

云树玉泉寺，肩舁半日程。
更无人作伴，只共酒同行。
新叶千万影，残莺三两声。
闲游竟未足，春尽有余情。
冒雪访灵皋留饮话旧 其二
成文昭（清代）

人生几合并，难可预期拟。龚君主我久，怀友念乡里。

花晨及月夕，有叹不容已。予时勉慰之，君归日可俟。

君归定念我，与今念友似。我安得好怀，二友梦寐里。

言之大笑乐，星霜速以驶。我忽来江南，对君念龚子。

龚君念二友，此日增愁垒。我将归对龚，语此还思尔。

君宁置二友，相思复谋始。山水自高长，梦魂还尺咫。

人生几合并，天风蓬蓬耳。
予诗学山谷画师子久两事皆不成戏成此作
陈曾寿（清代）

人间第一一峰画，天下无双双井诗。顾我蹉跎衰日候，强希衣钵二黄师。

笔枯水剩山残里，思绝天荒地老时。百虑相攻才力尽，不跻圣处坐非痴。
送滕广叔铨试
方岳（宋代）

矮屋曾分雪夜灯，相期各已上青冥。
得官谁谓非黄甲，如我今犹祗白丁。
别久不论清浊酒，情亲或梦短长亭。
一生科目十名上，自有君家旧典刑。
咏史下·锺会
陈普（宋代）

诸葛风流尚未休，山川为斩邓锺头。
至今青史忧吴蜀，莫把知人责夏侯。
再用前韵酬达夫 其一
刘弇（宋代）

酒圣无端整日中，不堪有七过嵇慵。欲知春色讵如许，万斛浮蛆未博醲。
菩萨蛮
施绍莘（明代）

春深加倍心情恶，慵歌懒笑梳妆薄。独自掩窗纱，莺啼诉落花。

梦回刚拭泪，偷立秋千背。风起乱红飞，不知双泪垂。
【双调】寿阳曲
马致远（元代）

山市晴岚
花村外，草店西，晚霞明雨收天霁。四围山一竿残照明，锦屏风又添铺翠。
远浦帆归
夕阳下，酒旆闲，两三航未曾着岸。落花水香茅舍晚，断桥头卖鱼人散。
平沙落雁
南传信，北寄书，半栖近岸花汀树。似鸳鸯失群迷伴侣，两三行海门斜去。
潇湘夜雨
渔灯暗，客梦回，一声声滴人心碎。孤舟五更家万明，是离人几行情泪。
烟寺晚钟
寒烟细，古寺清，近黄昏礼佛人静。顺西风晚钟三四声，怎生教老僧禅定？
渔村夕照
鸣榔罢，闪暮光，绿杨堤数声渔唱。挂柴门几家闲晒网，都撮在捕鱼图上。
江天暮雪
天将暮，雪乱舞，半梅花半飘柳絮。江上晚来堪画处，钩鱼人一蓑归去。
洞庭秋月
芦花谢，客乍别，泛蟾光小舟一叶。豫章城故人来也，结末了洞庭秋月。
潺陵
范成大（宋代）

舟横攸河水，马滑潺陵道。
百里无鉏犁，闲田生春草。
春草亦已无，栖栖晚花少。
落日见行人，愁烟没孤鸟。
老翁雪髯鬓，生长识群盗。
归来四十年，墟里迹如扫。
莫讶土毛稀，须知人力槁。
生聚何当复，兹事恐终老。
人言古战场，疮痍猝难疗。
谁使到此极？天科吾请祷。
万年欢 同杨香山周雨文夜坐
曹溶（明代）

病渴词人，水云乡系篷，微点鸿雪。屈指星桥将近，故园梅发。

邻肆纯灰百瓮，颠倒把、酒肠枯绝。飘零际、握手荆高，悲歌多见丰骨。

瑶音宋宫遽歇。似萧关祖帐，哀管催别。离却青毡，无复王郎家物。

叵耐缣缃债满，榜座右、吾将为袜。乘闲好，拨遣浮沤，一蓑篱外耕月。
闰九月重九与父老小饮四绝
苏辙（宋代）

获罪清时世共憎，龙川父老尚相寻。
直须便作乡关看，莫起天涯万里心。
秋怀
戴复古（宋代）

红叶无人扫，黄花独自妍。
听谈天下事，愁到酒樽前。
水阔终非海，楼高不到天。
昔人已怀古，况复后千年。
岁宴 其二
吕南公（宋代）

岁宴知何事，低徊恋醉乡。衰残三十老，岑寂五更长。

识字初无益，医愁未有方。一杯寅卯举，天下又兼忘。
秋窗夜课风雨鸣檐百端交集凄然成咏 其四
吴茝（清代）

回首殊风景，惊心感奈何。关山驰羽檄，荆棘没铜驼。

变徵吴歈促，幽忧杞国多。寒窗镫欲烬，诗思尽蹉跎。
金缕曲 柳眼 叠前韵
叶绍本（清代）

可是才中酒。认东风、惺忪阑角。倦还开否。一片青垂蘼芜陌，怅倦孤城似斗。

已盼到、寒消九九。楼外斜窥春意嫩，正红闺、离思和愁守，章台畔。

好回首。

长堤杳杳花骢走。阅多少、青衫丝泪，玉酥纤手。似笑还啼斜阳里，此段风情谁受。

著几树、永丰坊口。问讯星眸眠乍起，向个侬、眉底评妍丑。

娇无那、映珠牖。
戴月游西林
白玉蟾（宋代）

悄然无人声，但有一杯月。
谁家鸣乳庞，万籁静不发。
苍须指前路，满地铺翠樾。
清露滴秋衾，夜气飞霰屑。
遥岑有无中，烟渺天空阔。
剑光冲斗牛，长啸苍崖裂。
山行二三里，诗肠思酒渴。
冷云曳山腰，暗水洗石骨。
勒马过断桥，枯木冻欲折。
枝头惊鸟鹊，草根鸣蟋蟀。
试问夜如何，孤猿啼不歇。
柴门自推敲，残灯更明灭。
回首古招提，地僻居穷发。
红裳照轻幢，紫殿闭锁闼。
题名墨未乾，壁上龙蛇活。
秉烛出云房，古径苍苔滑。
归来倦拂床，联句斗击钵。
老苍拥地炉，坐把寒灰拨。
黄鸡啼四更，惊破梅花雪。
赠南谷倪高士
何梦桂（宋代）

试向山中觅许玄，朅来采药已千年。相逢不乞神楼散，问我丹台第几仙。
甲午六月卧病柔川呈地主五首 其四
潘伯脩（元代）

巷南巷北长相见，友谊金张旧最深。黄奥忆穿桐岭宿，乌岩行对竹溪阴。

人烟接壤通江路，兵火无家共越吟。拟向清秋一疏散，不堪华发病伤心。
杜殿院挽词 其一
王十朋（宋代）

流落杜陵老，平生一饭忠。大贤宜有后，异代果生公。

文艳神藜烛，霜蹄御史骢。九原呼不起，萧瑟柏台空。
秋怀十首
汪莘（宋代）

玉露金风刮夜天，疏桐缺月耿窗前。
十诗未尽穷愁志，说与家僮汝自眠。
盐井（盐井在成州长道县，有盐官故城）
杜甫（唐代）

卤中草木白，青者官盐烟。官作既有程，煮盐烟在川。

汲井岁既既，出车日连连。自公斗三百，转致斛六千。

君子慎止足，小人苦喧阗。我何良叹嗟，物理固自然。
夜坐
沙琛（清代）

松风吹断续，摇荡吼蒲牢。熠熠星辰大，隆隆地轸高。

暗山分远雪，漏海隐奔涛。泡影含遮异，声闻等是劳。
访铦朴翁不遇二首
高翥（宋代）

乱花飞絮趁长髯，来访西湖竹裹庵。
行尽白云三十里，诗人又在白云南。
寄吴立夫
方梓（宋代）

寻师负笈频千里，授业登堂此一时。我比栖苴宁得巳，尔如附一亦何为。

家山在望悠悠梦，舍馆相逢叠叠诗。归去尚须怜独客，为传消息报南枝。
山寺
陆游（宋代）

信步得佳寺，入门吹断香。
林深栗鼠健，屋老瓦松长。
吊古增凄怆，凭高寄慨慷。
匆匆兴未尽，新月映方塘。
遂转运梅学士巡边郡四首
寇准（宋代）

夙驾巡边徼，归程隔乱山。
长安花木丽，春苑待群还。
黄金吟
邵雍（宋代）

身上有黄金，人无走陆沉。
求时未必见，得处不因寻。
辩捷非通物，涵容是了心。
会弹无弦琴。然后能知音。
探春
黄庶（宋代）

雪里犹能醉落梅，好营杯具待春来。
东风便试新刀尺，万叶千花一手裁。